Πρόταση ΟΔΗΓIΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για τροποποίηση της οδηγίας 70/220/ΕΟΚ του Συμβουλίου σχετικά με μέτρα που πρέπει να ληφθούν κατά της ρύπανσης του αέρα από τις εκπομπές των μηχανοκίνητων οχημάτων

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

A. Στόχος της πρότασης

Στόχος της πρότασης είναι να τροποποιηθεί η οδηγία 70/220/EΟΚ, όπως τροποποιήθηκε τελευταία από την οδηγία 1999/102/ΕΚ της Επιτροπής, για να προβλεφθούν οι ημερομηνίες από τις οποίες τα ενσωματωμένα συστήματα διάγνωσης (OBD) θα καταστούν υποχρεωτικά για τα επιβατικά αυτοκίνητα και τα ελαφρά φορτηγά οχήματα τα οποία είναι εξοπλισμένα με κινητήρες επιβαλλόμενης ανάφλεξης που λειτουργούν με εναλλακτικά καύσιμα όπως το υγραέριο (LPG) ή το φυσικό αέριο (NG). Τα εν λόγω οχήματα μπορούν να τροφοδοτούνται είτε μόνον με LPG ή NG είτε να έχουν τη δυνατότητα αλλαγής καυσίμου μεταξύ βενζίνης και ή LPG ή NG.

B. Νομική βάση

Tα μέτρα προτείνονται βάσει του άρθρου 95 της συνθήκης για την ίδρυση της Ευρωπαϊκής Ένωσης. Αποτελούν μέρος του ευρωπαϊκού συστήματος έγκρισης τύπου για τα επιβατικά αυτοκίνητα και τα ελαφρά φορτηγά οχήματα και η συμμόρφωση προς τα μέτρα αυτά θα είναι υποχρεωτική για την έκδοση νέων εγκρίσεων τύπου από τις εθνικές αρχές. Η εν λόγω νομοθετική προσέγγιση υποστηρίζεται πλήρως από τους οικονομικούς παράγοντες της αγοράς.

Tο κείμενο σχετίζεται με τη συνθήκη για τον ΕΟΧ.

Γ. Ιστορικό

Η οδηγία 70/220/EΟΚ, όπως τροποποιήθηκε τελευταία από την οδηγία 1999/102/ΕΚ της Επιτροπής, απαιτεί οι νέοι τύποι επιβατικών αυτοκινήτων (κατηγορία M1) και τα ελαφρά φορτηγά οχήματα (κατηγορία N1) που είναι εξοπλισμένα με κινητήρες επιβαλλόμενης ανάφλεξης να πληρούν όλες τις απαιτήσεις για τα ενσωματωμένα συστήματα διάγνωσης (OBD), όπως αυτά προδιαγράφονται στο Παράρτημα XI της εν λόγω οδηγίας, από την 1η Ιανουαρίου 2000 και όλοι οι τύποι να πληρούν τις απαιτήσεις αυτές από την 1η Ιανουαρίου 2001.

Ο χαρακτηρισμός "επιβαλλόμενη ανάφλεξη" αφορά κυρίως τους κινητήρες που λειτουργούν με βενζίνη· ωστόσο, περιλαμβάνει επίσης τα οχήματα που είναι εξοπλισμένα με κινητήρες επιβαλλόμενης ανάφλεξης που λειτουργούν με LPG ή NG. Αυτά είτε είναι οχήματα που τροφοδοτούνται μόνον με LPG ή NG (οχήματα κατασκευασμένα ειδικά για να λειτουργούν με εναλλακτικά καύσιμα) είτε είναι οχήματα "δύο καυσίμων", π.χ. οχήματα που επιδέχονται αλλαγής καυσίμου μεταξύ βενζίνης και είτε LPG ή NG.

Προς το παρόν, τα OBD για τα οχήματα που λειτουργούν με εναλλακτικά καύσιμα δεν είναι τόσο προηγμένα για τα αποκλειστικά βενζινοκίνητα οχήματα. Ένα όχημα κατασκευασμένο ειδικά για να λειτουργεί με LPG ή NG δεν μπορεί να πληρεί τις απαιτήσεις για τα OBD του Παραρτήματος I της οδηγίας 98/69/EΚ. Ένα όχημα δύο καυσίμων θα μπορούσε να πληρεί τις απαιτήσεις για τα OBD όταν λειτουργεί με βενζίνη, όταν όμως το καύσιμο αλλάζει από βενζίνη είτε σε LPG ή σε NG και το αντίστροφο υπάρχουν ουσιαστικές επιπλοκές. Η λειτουργία του αισθητήρα του συστήματος OBD μπορεί να διαταραχθεί και δεν έχουν καθοριστεί κατάλληλα πρότυπα για τις μεθόδους αποθήκευσης των δεδομένων ακινητοποιημένου πλαισίου με λειτουργία δύο καυσίμων.

Παρά το γεγονός ότι μπορεί να υπάρχουν ορισμένα οχήματα εναλλακτικών καυσίμων που παρέχουν τη δυνατότητα ενσωμάτωσης των OBD και έχουν πιστοποιηθεί σύμφωνα με τις απαιτήσεις των ΗΠΑ, επί παραδείγματι το California Air Resources Board (CARB) OBD-II, για τα οχήματα αυτά έχουν χορηγηθεί αρκετές παρεκκλίσεις από την εκπλήρωση των περισσότερων απαιτήσεων OBD έως τα μοντέλα οχημάτων του 2004. Οι παρεκκλίσεις καλύπτουν ορισμένες από τις σοβαρότερες λειτουργίες παρακολούθησης των OBD όπως είναι η απόδοση του καταλύτη, η λειτουργία του συστήματος τροφοδότησης καυσίμου, η διάλειψη κινητήρα, η απόδοση του αισθητήρα οξυγόνου και η παρακολούθηση εκπομπής εξατμίσεων. Επειδή η αρχή των "παρεκκλίσεων" είναι ξένη προς το ευρωπαϊκό σύστημα έγκρισης τύπου, εκτός εκείνων που μπορούν να χορηγηθούν βάσει του άρθρου 8, παράγραφος 2, στοιχείο γ) της οδηγίας πλαισίου για την έγκριση τύπου, δεν είναι πρακτικό να ακολουθηθεί απλώς το αμερικανικό παράδειγμα στην ευρωπαϊκή αγορά.

Τα οχήματα εναλλακτικών καυσίμων μπορούν να προσφέρουν περιβαλλοντικά πλεονεκτήματα σε σύγκριση με άλλα καύσιμα και πρέπει επίσης να πληρούν τις κατάλληλες απαιτήσεις για τα OBD. Ωστόσο, η επιβολή των OBD από την 1η Ιανουαρίου 2000 για τα οχήματα αυτά, στο παρόν στάδιο ανάπτυξής τους, θέτει φραγμό στην ευρεία καθιέρωσή τους. Για το λόγο αυτό, η Επιτροπή προτείνει να δοθεί και άλλος χρόνος για τα οχήματα εναλλακτικών καυσίμων ούτως ώστε να πληρούν τις κατάλληλες απαιτήσεις για τα OBD. Έτσι θα επιτραπεί επίσης στην Επιτροπή να προτείνει τις αναγκαίες τροποποιήσεις των απαιτήσεων για τα OBD στην οδηγία 70/220/EOΚ, όπως τροποποιήθηκε τελευταία από την οδηγία 1999/102/ΕΚ της Επιτροπής, οι οποίες αρμόζουν για την παρακολούθηση του συστήματος ελέγχου των εκπομπών των οχημάτων που λειτουργούν με εναλλακτικά καύσιμα.

Η Επιτροπή προτείνει λοιπόν το τμήμα 8 του Παραρτήματος I της οδηγίας 70/220/EΟΚ, όπως τροποποιήθηκε τελευταία από την οδηγία 1999/102/ΕΚ της Επιτροπής, να τροποποιηθεί για να διευκρινισθούν οι ημερομηνίες από τις οποίες τα συστήματα OBD θα καταστούν υποχρεωτικά για τους νέους τύπους οχημάτων (επιβατικά αυτοκίνητα και ελαφρά φορτηγά οχήματα) τα οποία είναι εξοπλισμένα με κινητήρες επιβαλλόμενης ανάφλεξης που λειτουργούν (α) μόνον με βενζίνη, ή (β) μόνον με LPG ή NG (όχημα κατασκευασμένο ειδικά για να λειτουργεί με εναλλακτικά καύσιμα) ή (γ) που λειτουργούν με βενζίνη αλλά που μπορούν επίσης να λειτουργήσουν και με LPG ή με NG (όχημα δύο καυσίμων).

Εν προκειμένω η Επιτροπή προτείνει οι καθορισθείσες ημερομηνίες για τα οχήματα με κινητήρες επιβαλλόμενης ανάφλεξης που λειτουργούν με βενζίνη να παραμείνουν αμετάβλητες και να ισχύσουν οι ημερομηνίες που αναφέρονται κατωτέρω για τα οχήματα με κινητήρες επιβαλλόμενης ανάφλεξης που λειτουργούν μόνον με LPG ή NG και για εκείνα που λειτουργούν με βενζίνη αλλά που μπορούν επίσης να λειτουργήσουν και με LPG ή με NG:

Nέοι τύποι Όλοι οι τύποι

Οχήματα της κατηγορίας M1 ( 2500kg

και οχήματα κατηγορίας N1 της κλάσης 1 Ιανουαρίου 2003 1 Ιανουαρίου 2006

Οχήματα της κατηγορίας M1 > 2500kg και

οχήματα κατηγορίας N1 της κλάσης II και III 1 Ιανουαρίου 2006 1 Ιανουαρίου 2007

Πρόταση

ΟΔΗΓIΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για τροποποίηση της οδηγίας 70/220/ΕΟΚ του Συμβουλίου σχετικά με μέτρα που πρέπει να ληφθούν κατά της ρύπανσης του αέρα από τις εκπομπές των μηχανοκίνητων οχημάτων

(Κείμενο που παρουσιάζει ενδιαφέρον για τον ΕΟΧ)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

´Εχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 95,

την πρόταση της Επιτροπής [1],

[1] ΕΕ C

τη γνώμη της Οικονομικής και Κοινωνικής Επιτροπής [2],

[2] ΕΕ C

Ενεργώντας σύμφωνα με τη διαδικασία του άρθρου 251 της συνθήκης [3],

[3] Γνώμη του Ευρωπαϊκού Κοινοβουλίου της ............, κοινή θέση του Συμβουλίου της ....... και απόφαση του Ευρωπαϊκού Κοινοβουλίου της .............

Εκτιμώντας τα εξής:

(1) Η οδηγία 70/220/ΕΟΚ του Συμβουλίου [4] της 20ής Μαρτίου 1970 για την προσέγγιση των νομοθεσιών των κρατών μελών σχετικά με τα μέτρα που πρέπει να ληφθούν κατά της ρύπανσης του αέρα από τις εκπομπές των οχημάτων με κινητήρα, όπως τροποποιήθηκε τελευταία από την οδηγία 1999/102/ΕΚ της Επιτροπής [5], είναι μια από τις επιμέρους οδηγίες η οποία εκδόθηκε βάσει της διαδικασίας έγκρισης τύπου που θεσπίσθηκε από την οδηγία 70/156/ΕΟΚ του Συμβουλίου [6] της 6ης Φεβρουαρίου 1970 περί προσεγγίσεως των νομοθεσιών των κρατών μελών που αφορούν στην έγκριση οχημάτων με κινητήρα και των ρυμουλκουμένων τους, όπως τροποποιήθηκε τελευταία από την οδηγία 98/91/ΕΚ του Ευρωπαϊκού Κοινοβουλίου και του Συμβουλίου [7].

[4] ΕΕ L 76, 6.4.1970, σ. 1.

[5] ΕΕ L 334, 28.12.1999, σ. 43.

[6] ΕΕ L 42, 23.2.1970, σ. 1.

[7] ΕΕ L 11, 16.1.1999, σ. 25.

(2) Η οδηγία 70/220/ΕΟΚ ορίζει τις προδιαγραφές των δοκιμών των μηχανοκίνητων οχημάτων όσον αφορά τις εκπομπές τους που καλύπτει το πεδίο εφαρμογής της. Με βάση την πείρα που αποκτήθηκε πρόσφατα και την ταχέως αναπτυσσόμενη τεχνογνωσία των ενσωματωμένων συστημάτων διάγνωσης, είναι σκόπιμο να προσαρμοσθούν αναλόγως οι προδιαγραφές αυτές.

(3) Τα διαγνωστικά συστήματα OBD βρίσκονται σε λιγότερο ανεπτυγμένο στάδιο για τα οχήματα που είναι εξοπλισμένα με κινητήρες επιβαλλόμενης ανάφλεξης και λειτουργούν μονίμως ή εν μέρει με υγραέριο ή με φυσικό αέριο. Δεν είναι δυνατόν να απαιτηθεί η τοποθέτησή τους σε αυτούς τους νέους τύπους οχημάτων πριν το 2003.

(4) Η οδηγία 70/220/ΕΟΚ πρέπει να τροποποιηθεί αναλόγως,

ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Το Παράρτημα Ι της οδηγίας 70/220/EΟΚ τροποποιείται σύμφωνα με το Παράρτημα της παρούσας οδηγίας.

Άρθρο 2

1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν προς την παρούσα οδηγία το αργότερο έως τις 31 Δεκεμβρίου 2000. Ενημερώνουν αμέσως την Επιτροπή σχετικά.

Όταν τα κράτη μέλη θεσπίζουν τις εν λόγω διατάξεις, οι τελευταίες αυτές περιέχουν παραπομπή στην παρούσα οδηγία ή συνοδεύονται από παρόμοια παραπομπή κατά την επίσημη δημοσίευσή τους. Ο τρόπος της παραπομπής καθορίζεται από τα κράτη μέλη.

2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου, τις οποίες θεσπίζουν στο πεδίο που διέπεται από την παρούσα οδηγία.

Άρθρο 3

Η παρούσα οδηγία τίθεται σε ισχύ την εικοστή ημέρα μετά τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

Άρθρο 4

Η παρούσα οδηγία απευθύνεται στα κράτη μέλη.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Η Πρόεδρος Ο Πρόεδρος

ΠΑΡΑΡΤΗΜΑ

Το σημείο 8.1 του παραρτήματος Ι της οδηγίας 70/220/ΕΚ αντικαθίσταται από το ακόλουθο κείμενο:

"8.1. Οχήματα με κινητήρες επιβαλλόμενης ανάφλεξης

8.1.1. Βενζινοκίνητα οχήματα

Από την 1η Ιανουαρίου 2000 για τους νέους τύπους και από την 1η Ιανουαρίου 2001 για όλους τους τύπους, τα οχήματα της κατηγορίας M1 - εξαιρουμένων των οχημάτων των οποίων η μέγιστη μάζα υπερβαίνει τα 2.500 kg - και τα οχήματα της N1 της κλάσης I πρέπει να είναι εφοδιασμένα με ενσωματωμένο σύστημα διάγνωσης (OBD) για τον έλεγχο των εκπομπών σύμφωνα με το Παράρτημα XI.

Από την 1η Ιανουαρίου 2001 για τους νέους τύπους και από την 1η Ιανουαρίου 2002 για όλους τους τύπους, τα οχήματα της κατηγορίας N1 των κλάσεων IΙ και ΙΙΙ και τα οχήματα της κατηγορίας M1, των οποίων η μέγιστη μάζα υπερβαίνει τα 2.500 kg, πρέπει να είναι εφοδιασμένα με ενσωματωμένο σύστημα διάγνωσης (OBD) για τον έλεγχο των εκπομπών σύμφωνα με το Παράρτημα XI.

8.1.2. Οχήματα που λειτουργούν με υγραέριο και φυσικό αέριο

Από την 1η Ιανουαρίου 2003 για τους νέους τύπους και από την 1η Ιανουαρίου 2006 για όλους τους τύπους, τα οχήματα της κατηγορίας M1 - εξαιρουμένων των οχημάτων των οποίων η μέγιστη μάζα υπερβαίνει τα 2.500 kg - και τα οχήματα της N1 της κλάσης I που λειτουργούν μονίμως ή εν μέρει με υγραέριο ή φυσικό αέριο πρέπει να είναι εφοδιασμένα με ενσωματωμένο σύστημα διάγνωσης (OBD) για τον έλεγχο των εκπομπών σύμφωνα με το Παράρτημα XI.

Από την 1η Ιανουαρίου 2006 για τους νέους τύπους και από την 1η Ιανουαρίου 2007 για όλους τους τύπους, τα οχήματα της κατηγορίας N1 των κλάσεων IΙ και ΙΙΙ και τα οχήματα της κατηγορίας M1, που λειτουργούν μονίμως ή εν μέρει με υγραέριο ή φυσικό αέριο και των οποίων η μέγιστη μάζα υπερβαίνει τα 2.500 kg, πρέπει να είναι εφοδιασμένα με ενσωματωμένο σύστημα διάγνωσης (OBD) για τον έλεγχο των εκπομπών σύμφωνα με το Παράρτημα XI."